TVT ตั้งเป้ารายได้ปีนี้โต 15-20% ปีหน้าเล็งปรับขึ้นค่าโฆษณา 10%
TVT ตั้งเป้ารายได้ปีนี้โต 15-20% ปีหน้าเล็งปรับขึ้นค่าโฆษณา 10%
8 พ.ค. 2558

นางภัทรภร วรรณภิญโญ ประธานเจ้าหน้าที่บริหาร บริษัท ทีวี ธันเดอร์ จำกัด (มหาชน) หรือ TVT เปิดเผยว่า บริษัทคาดว่าปีนี้รายได้จะเติบโตได้ 15-20% จากปีก่อน หลังบริษัทจะรับจ้างผลิตรายการเข้ามาเพิ่มเป็น 14 รายการ จากที่มี 6 รายการในปีก่อน ประกอบกับยังมีรายการที่ผลิตเอง ที่จะเปิดตัวรายการใหม่ และรายการต่อเนื่อง
อีกทั้งมีงานทำละคร และงานอีเว้นท์ โดยงานอีเว้นท์นั้นปัจจุบันได้รับจ้างผลิตให้แก่หน่วยงานภาครัฐ ขณะที่บริษัทตั้งเป้าหมายรายได้ภายใน 5 ปี จะเติบโตเฉลี่ย 10-15%
ขณะที่มองอุตสาหกรรมการผลิตคอนเทนต์ ถือว่ามีแนวโน้มการเติบโตที่ดี จะเห็นได้จากเม็ดเงินโฆษณาที่มีการกระจายออกมามากขึ้น โดยคาดว่าในปีนี้จะมีเม็ดเงินโฆษณา โดยเฉพาะช่องดิจิทัลทีวีที่จะมีเพิ่มขึ้นกว่า 20%
สำหรับในปีนี้บริษัทจะยังไม่ปรับขึ้นค่าโฆษณาเนื่องจากเป็นไปตามสภาพเศรษฐกิจที่ยังคงชะลอตัว และตลาดทีวีดิจิทัลอยู่ในช่วงของการปรับตัว โดยบริษัทคิดค่าโฆษณาในรายการที่ได้รับความนิยมอยู่ประมาณ 3-4 แสนบาท/นาที ขณะที่ปี 59 บริษัทก็เตรียมปรับขึ้นค่าโฆษณาราว 10% หลังมองว่าเศรษฐกิจน่าจะปรับตัวดีขึ้น
 